COMUNICAT DE PRESĂ

București, 2025

Concursul național pentru ocuparea posturilor didactice/catedrelor din unitățile de învățământ preuniversitar – sesiunea 2025

Conform calendarului stabilit de Ministerul Educației și Cercetării, proba scrisă a Concursului național pentru ocuparea posturilor didactice/catedrelor din unitățile de învățământ preuniversitar – sesiunea 2025 se va desfășura în data de 15 iulie 2025, începând cu ora 9:00, având o durată de 4 ore, în centrele de concurs desemnate la nivelul Municipiului București. La nivelul municipiului București sunt organizate 9 centre de concurs; lista acestora și a disciplinelor aferente este disponibilă pe site-ul oficial al ISMB: <https://ismb.edu.ro>.

În vederea asigurării condițiilor optime de desfășurare a probei scrise, centrele de concurs sunt dotate cu toate facilitățile necesare, inclusiv climatizare, apă potabilă și asistență medicală. Pentru candidații cu nevoi speciale (deficiențe de vedere, dizabilități), durata probei poate fi prelungită, iar condițiile de examen adaptate corespunzător, în conformitate cu reglementările în vigoare.

Concursul testează cunoștințele de specialitate și didactica specifică fiecărei discipline, conform programelor aprobate de Ministerul Educației și Cercetării. Subiectele și baremele de evaluare pentru toate disciplinele vor fi publicate după încheierea probei scrise, pe platforma oficială subiecte.edu.ro.

La nivelul municipiului București, s-au înscris la concurs un număr de 4012 candidați, care au depus dosare în vederea ocupării posturilor didactice vacante sau rezervate. Lista posturilor didactice/catedrelor vacante la nivelul Municipiului București poate fi consultată pe site-ul in ISMB: https://ismb.edu.ro.

Pentru participarea la proba scrisă, candidații trebuie să fi obținut minimum nota 5 la inspecțiile speciale la clasă sau la probele practice. După desfășurarea acestora, dreptul de participare la proba scrisă îl păstrează peste 3787 de candidați. Din cele 78 de discipline la care se susține proba scrisă a concursului pentru ocuparea posturilor din unitățile de învățământ preuniversitar, cei mai mulți candidați sunt înregistrați la disciplinele/specializările:

Învăţători/profesori pentru învăţământ primar în limba română: 451;

Educatoare/profesor pentru educaţie timpurie (învățământ preșcolar): 857.

Lucrările scrise vor fi evaluate digitalizat în centre constituite la nivel național pe discipline. Primele rezultate vor fi afișate în data de 22 iulie 2025, iar în perioada 22-23 iulie 2025 se vor înregistra eventualele contestații. Soluționarea contestațiilor va avea loc între 24 și 29 iulie 2025, iar comunicarea rezultatelor finale este programată pentru data de 30 iulie 2025.

Repartizarea candidaților care au obţinut media de repartizare minimum 7 (şapte), ierarhizați pe o listă unică, în ordinea descrescătoare a mediilor, conform prevederilor art. 74 alin. (3), lit. a) din Metodologia-cadru privind mobilitatea personalului didactic de predare din învățământul preuniversitar în anul școlar 2025—2026, se va realiza în perioada 31 iulie-1 august 2025.

În data de 4 august 2025 vor avea loc ședințele publice de repartizare pe posturile didactice vacante, conform prevederilor art. 74 alin. (3), lit. b)- f) din aceeași Metodologie.

Pentru informații suplimentare și actualizări, se poate consulta site-ul oficial al Inspectoratului Școlar al Municipiului București: <https://ismb>.edu.ro.

**Biroul de Presă al Inspectoratului Școlar al Municipiului București**